KIRJALLINEN KYSYMYS E-0467/99

esittäjä(t): Edith Müller (V) komissiolle

(5. maaliskuuta 1999)

Aihe: Aidsin vastainen taistelu ja tartunnan saaneiden syrjintä Asturiasissa Espanjassa

Asturiasin virallisessa lehdessä (Boletín Oficial del Principado de Asturias) julkaistiin 23. tammikuuta 1999 Asturiasin alueellisen kansanterveysviraston allekirjoittama määräys hiv-tartunnan saaneiden Asturiasissa asuvien henkilöiden, joita on noin 4000, rekisteröimisestä. Rekisteriin merkittäisiin heidän täydelliset henkilötietonsa: suku- ja etunimet, syntymäajat, sukupuoli sekä riskitekijät. Lisäksi tartunnan saaneiden on kerrottava tarkkaan sukupuolielämästään ja huumeidenkäytöstä, ja muiden kuin Espanjan kansalaisten on kerrottava, mistä maasta he ovat kotoisin.

Aidsin vastaisesta kansallisesta suunnitelmasta vastaava Francisco Parras on ilmoittanut, että hiv-tartunnan saaneiden kansallinen rekisteröinti tapahtuu nimettömästi ja asianmukaisesti siten, että käytetään tunnistuskoodeja. Asturias on Espanjan ensimmäinen autonomia, joka ei kunnioita hallituksen aiemmin julistamaa kompromissiratkaisua. Jos tällainen rekisteri luodaan, tartunnan saaneiden henkilötiedot löytyisivät tiedostosta, jonka väärinkäyttö voisi johtaa syrjintään.

Neuvoston ja 22. joulukuuta 1989 neuvostossa kokoontuneiden jäsenvaltioiden terveysministerien antamassa aidsin torjuntaan liittyvässä päätöslauselmassa määrätään, että aidsin torjunta ja valvonta on toteutettava otteen huomioon kaikenlainen tartunnan saaneiden syrjinnän estäminen. Euroopan parlamentin ja neuvoston 29. maaliskuuta 1996 antaman päätöksen nro 647/96/EY(1) liitteessä D ilmoitetaan tavoitteeksi, että hiv-tartunnan saaneiden syrjintää kaikissa sen muodoissa on ehdottomasti vältettävä.

Edellä mainitut (ja aiemmat) määräykset korostavat etenkin tartunnan saaneiden suojelua kaikentyyppistä syrjintää vastaan. Suositeltavampaa on estää kyseinen syrjintä kuin rangaista siitä.

Eikö komission mielestä rekisterin pitämistä hiv-tartunnan saaneista, siten että siihen kootaan heistä henkilökohtaisia tietoja, ole vastoin kaikenlaisen syrjinnän estämisen periaatetta? Eikö se johda pikemminkin sairauden salailuun, koska tuolloin tartunnan saaneet pelkäisivät tietosuojansa puolesta ja sitä, että sairautta voitaisiin käyttää heitä vastaan?

Mitä komissio aikoo tehdä lopettaakseen tartunnan saaneiden syrjinnän Asturiasissa?

Komission jäsenen Mario Montinkomission puolesta antama vastaus

(29. huhtikuuta 1999)

Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY(2) säädetään arkaluonteisten tietojen, kuten terveyteen tai seksuaaliseen käyttäytymiseen liittyvien, käsittelyn kieltämisestä pääsääntöisesti (8 artiklan 1 kohta). Tähän kieltoon sovelletaan tiettyjä poikkeuksia, esimerkiksi silloin, kun rekisteröity on antanut suostumuksensa tai kun tietojen käsittely on tarpeen ennalta ehkäisevää lääketiedettä tai lääketieteellisiä diagnooseja koskevia tarkoituksia varten, hoidon tai käsittelyn suorittamista varten taikka terveydenhuollon palvelujen hallintoa varten, edellyttäen, että näitä tietoja käsittelee terveydenhuollon ammattikoulutuksen saanut henkilö, jota koskee salassapitovelvollisuus, tai muu henkilö, jolla on vastaava velvoite.

Kyseiset poikkeukset koskevat kuitenkin ainoastaan käsittelyn kieltämistä eivätkä direktiivin muita säännöksiä, kuten suhteellisuuden periaatetta ja tarkoituksen rajoittamista (6 artikla). Toisin sanoen silloinkin, kun arkaluontoisten tietojen käsittely sallitaan, sen on oltava direktiivin säännösten mukaista. Tällaisessa tilanteessa on jäsenvaltion tehtävänä varmistaa, että kansalaisen yksityisyyteen ja syrjimättömyyteen liittyviä perusoikeuksia ei loukata.

Direktiivin 95/46/EY täytäntöönpanon määräaika oli 24. lokakuuta 1998. Espanja ei ole noudattanut määräaikaa. Komissio on lähettänyt Espanjalle virallisen ilmoituksen ja harkitsee parhaillaan jatkotoimia osana rikkomisesta johtuvaa menettelyä.

(1) EYVL L 95, 16.4.1996, s. 16.

(2) EYVL L 281, 23.11.1995.